## La Generalitat identifica prop de 24.000 peixos de 16 espècies mitjançant un nou sistema a temps real amb sondes acústiques en 3D

*** S’han rastrejat 20 embassaments de la Comunitat Valenciana amb esta tècnica d’imatge que permet vore la forma i moviment dels peixos**

La Conselleria de Medi Ambient, Infraestructures i Territori ha incorporat un sistema de sondes acústiques en 3D d’última generació que permet la lectura a temps real (*Forward Facing Sonar*) i, d’esta manera, s’han pogut identificar prop de 24.000 peixos de 16 espècies en els principals embassaments de la Comunitat Valenciana.

Amb este nou sistema, que permet observar la forma i moviment dels peixos, els tècnics del Servici de Vida Silvestre i Xarxa Natura 2000 han dut a terme una prospecció de la ictiofauna durant 2024, i han obtingut informació actualitzada que serà incorporada al Banc de Dades de Biodiversitat de la Generalitat.

Així mateix, s’ha quantificat el nombre d’exemplars de cada espècie (de bancs de peixos en el cas d’espècies com l’alburn, a on el nombre total d’exemplars ha sigut estimat), i s’ha registrat la profunditat a la qual se situen, a més de la temperatura de l’aigua en superfície.

D’esta manera, s’han fet dos tipus d’inspeccions, una en aigües lliures profundes de més de 10 metres i una altra de vora, comptabilitzant en els dos casos tots els peixos observats. En algun cas, els tècnics, per a poder identificar correctament el peix, s’han vist obligats a forçar el peix a canviar d’orientació per a vore’n la silueta i comportament; en esta tasca ha col·laborat el Servici de Caça i Pesca de la Conselleria.

Mitjançant este treball de camp, també es busca la identificació de les espècies catalogades com a vulnerables per a poder activar programes de conservació i, en paral·lel, per a detectar la incidència de les categories invasores en el nostre medi natural.

**Espècies analitzades**

La investigació de camp s’ha dut a terme durant un any en els 20 embassaments principals de la Comunitat Valenciana (dos de la demarcació hidrogràfica del Segura i 18 del Xúquer).

De totes les espècies de peixos detectades, la carpa ha sigut la més recurrent, i ha aparegut en el 100 % dels embassaments mostrejats, seguida del *black bass*, detectat en 19 dels 20 embassaments, encara que hi ha indicis que està present en el 100 % dels espais.

A més, del mostreig fet per la Conselleria es desprén que en esta mena de masses d’aigua destaca el domini d’espècies exòtiques, al mateix temps que resulta difícil trobar espècies autòctones, que tendixen a desaparéixer, perquè es tracta en la seua major part d’individus vells o, en el cas de l’anguila, fruit d’antigues repoblacions.

L’única excepció és la del blènnid o peix frare que, en el Xúquer i el Cabriol manté poblacions abundants i requerix un mostreig específic. També és cridanera la presència de *Trachemys scripta* o tortuga d’orelles grogues en quasi tots els embassaments, amb poblacions que van clarament a l’alça en els últims anys, i bivalves exòtics com la clòtxina zebra. Una altra dada interessant és la localització d’una població desconeguda de cloïssa asiàtica, espècia invasora, en l’embassament de Contreras.

Fecha: 28/06/2025